YHTEINEN KANTA 26 päivältä tammikuuta 1998,

jonka neuvosto on määritellyt Euroopan unionista tehdyn sopimuksen J.2 artiklan perusteella Afganistanista (98/108/YUTP)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen J.2 artiklan,

sekä katsoo, että

Afganistanin selkkaus on aiheuttanut suunnattomia kärsimyksiä Afganistanin väestölle ja on uhka alueen vakaudelle ja taloudelliselle kehitykselle,

sodan aiheuttama terrorismin ja laittomien huumausaineiden leviäminen aiheuttaa merkittävää vahinkoa sekä unionin jäsenvaltioille että laajemminkin,

unioni on päättänyt omaksua tehokkaan roolin pyrkimyksissä taistelujen lopettamiseksi ja rauhan, vakauden sekä ihmisoikeuksien ja kansainvälisten periaatteiden kunnioittamisen palauttamiseksi Afganistanissa,

unioni pitää kaikkinaisen naisten syrjinnän poistamista koskevan yleissopimuksen noudattamista erittäin tärkeänä ja tuomitsee tyttöjen ja naisten jatkuvan syrjinnän Afganistanissa, ja

unioni on syvästi huolissaan Hazarajatin alueen saartoon julistamisesta, avun toimittamisen estäneestä Bamianin lentokentän äskettäisestä pommituksesta sekä viattomien siviilien joukkomurhia ja sotavankien joukkoteloituksia koskevista raporteista,

ON MÄÄRITELLYT SEURAAVAN YHTEISEN KANNAN:

1 artikla

Unionin tavoitteet Afganistanissa ovat:

- kestävän rauhan saavuttaminen Afganistanissa, ulkovaltojen sekaantumisen lopettaminen ja Afganistanin sisäisen vuoropuhelun edistäminen Yhdistyneiden Kansakuntien keskeistä roolia tukemalla;

- alueen vakauden ja kehityksen edistäminen;

- ihmisoikeuksien kunnioittamisen edistäminen, mukaan lukien naisten oikeudet ja kansainvälinen humanitaarinen oikeus;

- tehokkaan humanitaarisen avun toimittaminen ja sen varmistaminen, että avun kansainvälinen koordinointi mahdollistaa avun jakamisen sukupuolta ja ihmisoikeuksia koskevien kansainvälisten periaatteiden mukaisesti;

- laittomien huumausaineiden ja terrorismin torjunnan tehostaminen;

- rauhan rakentamiseen tähtäävän toiminnan ja maan jälleenrakentamisen avustaminen vuosia kestäneen sisällissodan jälkeen.

2 artikla

Yhdistyneiden Kansakuntien rauhanpyrkimyksiä tukeakseen unioni edelleen:

- tukee niitä suosituksia, jotka esitetään 14 päivänä marraskuuta 1997 annetussa Yhdistyneiden Kansakuntien pääsihteerin raportissa Afganistanin tilanteesta ja sen vaikutuksista kansainväliseen rauhaan ja turvallisuuteen. Unioni katsoo olevan erityisen tärkeää, että kaikki maat, joilla on vaikutusvaltaa osapuoliin, käyttäisivät sitä myönteisellä ja rakentavalla tavalla tukeakseen YK:n rauhanpyrkimyksiä, ja että aseiden, polttoaineen ja muiden sotilaalliseen käyttöön tarkoitettujen materiaalien tuonti taisteleville ryhmittymille Afganistanin ulkopuolelta loppuisi;

- ottaa huomioon YK:n valtakirjakomitean raportin Afganistanin edustuksesta Yhdistyneissä Kansakunnissa;

- pitää voimassa 17 päivänä joulukuuta 1996 vahvistetussa yhteisessä kannassaan julistetun Afganistania koskevan aseiden, ammusten ja sotatarvikkeiden vientisaarron ja kehottaa muita maita omaksumaan samanlaisen pidättyvän politiikan.

Unioni myös

- ottaa yhteyttä Afganistanin osapuoliin ja merkittäviin henkilöihin tähdentääkseen, että jatkuva taistelu on hyödytöntä ja että sen humanitääriset seuraukset ovat järkyttäviä, sekä vaatiakseen välittömän aselevon solmimista ja neuvottelujen käymistä YK:n alaisuudessa poliittisesta ratkaisusta, johon sisältyy täysin edustuksellisen, laajapohjaisen siirtymäkauden hallituksen luominen;

- seuraa tiiviisti vaikutusvaltaisten afganistanilaisten henkilöiden ja järjestöjen, kuten niin kutsutun Frankfurtin prosessin, pyrkimyksiä Afganistanin sisäisen vuoropuhelun edistämiseksi;

- toteuttaa diplomaattisia toimia kaikkien niiden maiden pääkaupungeissa, joilla on vaikutusvaltaa Afganistanissa, ja korostaa, että unioni pitää tärkeänä, että selkkaus ratkaistaan pikaisesti YK:n alaisuudessa, ja kehottaa kyseisiä maita tukemaan YK:ta kaikin mahdollisin tavoin.

3 artikla

Ihmisoikeuksien, perusvapauksien ja kansainvälisen humanitaarisen oikeuden kunnioittamista edistääkseen unioni:

- kehottaa kaikkia osapuolia tunnustamaan, suojelemaan ja edistämään kaikkia ihmisoikeuksia ja perusvapauksia, mukaan lukien yksilön oikeus elämään, vapauteen ja henkilökohtaiseen turvallisuuteen, sekä noudattamaan YK:n ihmisoikeuksien julistusta, jonka kansainvälinen yhteisö, Afganistan mukaan lukien, on useaan otteeseen tunnustanut;

- kehottaa afganistanilaisia ryhmittymiä lopettamaan syrjivän politiikan ja tunnustamaan, suojelemaan ja edistämään miesten ja naisten yhtäläisiä oikeuksia ja ihmisarvoa, mukaan lukien koulutuksen ja terveyspalvelujen saatavuus, työskentely kodin ulkopuolella, henkilökohtainen turvallisuus ja oikeus olla joutumatta uhkailun ja häirinnän kohteeksi, sekä kiinnittää huomiota syrjintäpolitiikan vaikutuksiin avun jakamiselle;

- avustaa ja tukee edelleen YK:n Afganistanin koordinaattorin laatimaa Afganistanin avustusstrategiaa, joka sisältää ihmisoikeuksia koskevat käytännesäännöt humanitaarista apua varten;

- tukee Afganistanin avustusohjelmia, joissa otetaan huomioon sukupuolikysmykset ja joilla pyritään aktiivisesti edistämään sekä miesten että naisten yhtäläistä osallistumista sekä edistetään rauhaa ja ihmisoikeuksia.

4 artikla

Afganistanin kärsivää siviiliväestöä auttaakseen unioni:

- jatkaa humanitaarisen avun toimittamista Afganistaniin;

- parantaa avun tehokkuutta tiivistämällä kansainvälistä koordinointia erityisesti Afganistanin avunantajien tukiryhmän kautta, jonka seuraava kokous pidetään Lontoossa toukokuussa 1998;

- varmistaa, että YK:n rauhanpyrkimykset ja avustustyö sovitetaan yhteen ja että ne täydentävät toisiaan;

- varmistaa, että apu tukee YK:n Afganistanin koordinaattorin avustusstrategiaa, ja kehottaa muita avunantajia toimimaan samoin.

5 artikla

Huumausaineiden torjuntaa edistääkseen unioni:

- käyttää hyväkseen yhteyksiään ryhmittymiin ja niihin maihin, joilla on vaikutusvaltaa niihin, korostaakseen unionin huolestuneisuutta Afganistanin kasvavasta huumausaineiden tuotannosta ja laittomasta kaupasta, joka uhkaa alueellista vakautta ja vahingoittaa Afganistanin, sen naapurivaltioiden ja muiden valtioiden väestön terveyttä ja hyvinvointia, ja korostaakseen, että unioni ottaa huumevalvonnan tavoitteet huomioon päättäessään kehitysavun antamisesta Afganistanin jälleenrakentamiseen sodan jälkeen;

- kehottaa avustusjärjestöjä kiinnittämään huomiota huumevalvonnan tavoitteisiin hankkeiden suunnittelussa ja täytäntöönpanossa ottamalla huomioon hankkeiden vaikutukset huumausaineiden viljelyyn, tuotantoon, laittomaan kauppaan ja väärinkäyttöön;

- tukee kestävää vaihtoehtoista kehitystä tärkeänä osana tasapainoista ja kattavaa huumevalvonnan strategiaa. Vaihtoehtoiset kehitysohjelmat olisi mukautettava Afganistanin erityisiin olosuhteisiin, niissä olisi kunnioitettava ihmisoikeuksia ja otettava huomioon sukupuolikysymykset, jotta naiset ja miehet voivat osallistua kehitysprosessiin tasapuolisesti. Näitä ohjelmia on täydennettävä täytäntöönpanotoimilla;

- tukee kaikkia johdonmukaisia pyrkimyksiä, myös Yhdistyneiden Kansakuntien huumevalvontaohjelman (UNDCP) puitteissa toteutettuja toimia, huumausaineiden tuotannon, laittoman kaupan ja väärinkäytön vähentämiseksi merkittävästi Afganistanissa ja toteaa olevan tärkeää, että yhteisön hankkeet unionin Keski-Aasian huumausainealoitteen tukemiseksi pannaan pikaisesti täytäntöön.

6 artikla

Neuvosto panee merkille, että komissio pyrkii toteuttamaan tämän yhteisen kannan tavoitteet ja keskeiset toimet asianmukaisin yhteisön toimenpitein.

7 artikla

Unioni esittää kaikille Afganistanin viranomaisille kehotuksen sulkea Afganistanin alueella sijaitsevat ulkomaisten terroristien koulutusleirit.

8 artikla

Yhteistä kantaa tarkastellaan uudelleen viimeistään kahdentoista kuukauden kuluttua.

9 artikla

Yhteinen kanta tulee voimaan päivänä, jona se hyväksytään.

10 artikla

Yhteinen kanta julkaistaan virallisessa lehdessä.

Tehty Brysselissä 26 päivänä tammikuuta 1998.

Neuvoston puolesta

R. COOK

Puheenjohtaja